
Az idősekkel foglalkozó szociális munkások munkahelyi kihívásai és jóléti stratégiái

Kulcsszavak: szociális munka, idősek, kiégés, munkakörülmények
A szociális munka a segítő foglalkozások egyike, a szociális munkások legfőbb
munkaeszköze a saját személyiségük, ezért munkájuk során fokozottan figyelniük kell a
mentális egészségükre. A segítő foglalkozású személyek nagy érzelmi tehernek vannak
kitéve, munkájuk során érzelmeiket szabályozniuk kell.
A kiégés egy folyamat, mely szakaszokra bontható, az első szakaszokban az egyén
bizonyítási vágya nagyon magas, meg akarja mutatni képességeit, lelkiismeretességre
hivatkozva vállalja a folyamatos terhelést. A folyamat során az egyén állapota romlik egészen
addig, amíg el nem éri a teljes kiégés állapotát.
A 21. század legmeghatározóbb folyamata a társadalmi elöregedés, mely új gazdasági
és társadalmi problémákat vont maga után. Az idősekkel foglalkozó szociális munkások sok
esetben néznek szembe a tehetetlenséggel és az elmúlással, az érzelmi teher ebben a
szektorban magasabb lehet.
Kutatásom kvalitatív módszeren alapszik, szakértői interjukat készítek, célom
rávilágítani az esetleges diszkrepanciákra. Megelőzés szempontjából a munkakörülményekre
szeretnék fókuszálni, mert az eddigi olvasataim alapján ez az egyik leginkább befolyásoló
tényező.



